شعر کودک در آذربایجان
آذربایجانین ایلک اوشاق شعری
آذربایجان ادبیاتیندا ایلک اوشاق شعر کیتابینی یازان 10– جی عصیر شاعیری اؤلمز « محمد فضولی » دیر. اونون بو حاقدا یازدیغی کیتابی نین آدی « صحبت الاثمار » ( مئیوه لرین دانیشیغی ) دیر.
بو کیتاب اصلینده تخمینا 200 بئیت دن عبارت اولان بیر مثنوی دیر. کیتاب، 1958 جی ایلده باکی دا « حمید آراسلی » طرفیندن یاییلیر. بو کیتاب، کامیل میرباقیروف طرفیندن نثره چئوریله رک اوشاقلار اوچون حاضیرلانیب و تبریزده 1376 هجری ده « اسمر» نشریاتی طرفیندن یاییملانمیشدیر. اثرین اؤزونو بؤیوک لر اوچون یازیلماسینی دویوروق ؛ آنجاق درین فیکیرلشدیکده، یئنی چاغدا « جیزگی فیلیم لری » ( فیلم های کارتونی ) ، تمثیلی بیچیمده اوشاقلار اوچون حاضیرلانماسینی گؤرنده، « صحبت الاثمار » ین دا اوشاقلار اوچون تمثیلی بیر دیل ایله یازیلدیغینی دویورسان. بونا گؤره آذربایجانین ایلک اوشاق شعری ( بلکه ده من دئیردیم شرق ده ) فضولی یه عایددیر.
شاعیر بو کیتابدا مئیوه لرین دیلی ایله، اؤز نصیحت آمیز سؤزلرینی دئییر و هر بیر مئیوه اؤزونون خاصیتیندن دانیشیر. شعرده مئیوه لرین خاراکتئری واردیر. فضولی مئیوه لرین خاصیت لرینه اویغون سؤزلردن فایدالانیر. شاعیرین بو توصیف لرینده بوتون مئیوه لر اؤزو اؤزلویونده تایسیز دیر. هئچ بیر مئیوه، باشقا مئیوه لرین یاخشی لیغینی گؤرمک ایسته میر و هر بیری اؤزونو یاخشی لارین اَن یاخشیسی بیلیر. سوندا باغا سیاحته چیخان آدام دا ائله اونلارین یاراتدیغی بو اویومسوز دونیالاریندان قاچماق فیکرینه دوشور. بو مئیوه لر آراسیندا هئچ بیر فیکیر و دویغو بیرلشمه سی یوخدور. اونلار ین هربیریسی نین داورانیشی « بوردا منم باغداد دا کور خلیفه » ضرب المثلینی یادا سالیر.
pes_Arab azb_Arab azb_Arab azb_Arab azb_Arab